DA Den Europæiske Unions Tidende C 88/20

Offentliggørelse af ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EF) nr. 1151/2012 om kvalitetsordninger for landbrugsprodukter og fødevarer

2014/C 88/17

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»COPPA PIACENTINA«

EF-nr.: IT-PDO-0117-01102-08.04.2013

BGB ( ) BOB ( X )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse —  Geografisk område —  Bevis for oprindelse — ☒ Produktionsmetode —  Tilknytning —  Mærkning —  Krav i nationale bestemmelser —  Andet (angives nærmere)

2. Type ændring

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

Varebeskrivelse

— Den sætning i resuméarket (punkt 4.2 Beskrivelse), hvori der står, at der skal bruges svineskinker til »Coppa Piacentina«, udgår. Denne ændring sigter mod at rette en inkonsistens mellem det resuméark, der blev offentliggjort i EUT C 311 af 16. november 2010, s. 24, og varespecifikationen. Kravene i artikel 3 i varespecifikationen vedrørende den råvare, der skal anvendes til at fremstille »Coppa Piacentina«, har altid været, at det er muskelmasse fra den øvre del af nakken på italienske tunge svin, der skal anvendes, og ikke svineskinker, som det fremgik af resuméarket.

Produktionsmetode

Sletningen af forpligtelsen til at skære nakkemusklen af, mens den stadig er varm, hvilket nu er valgfrit, gør det muligt, at denne proces også kan foretages i et dedikeret opskæringslokale, hvilket sikrer et bedre resultat ved forarbejdningen af den råvare, der skal bruges i produktionen.

Indførelse af brug af nitrit inden for de lovlige grænseværdier er nødvendig, fordi tilstedeværelsen af nitrit og nitrat giver produktet en større resistens over for patogener og oxidering under forarbejdningen af »Coppa Piacentina« BOB.

Det er valgt at tilsætte sukker til saltblandingen for at sikre, at produktet er mere stabilt under modningen. Den maksimalt tilladte mængde sukker er 1,5 kg pr. 100 kg fersk kød.

Ændringen vedrørende tilladelse til at anvende svinetarme i stedet for kun svinenet gør det muligt at anvende egnede hylstre under fremstillingen, samtidig med at der tages højde for de skiftende markedsforhold, der gør det meget vanskeligt (faktisk umuligt i nogle situationer) at finde den specifikke type af hylstre, der tidligere var foreskrevet.

Det er fundet nødvendigt at give mulighed for at bruge svinenet frem for kun garn for at tillade produktet at tørre på en mere ensartet måde og derigennem opnå en højere kvalitet.

Indførelse af en tolerance på + 10 % for omgivelsernes fugtighedsparametre under modningsprocessen bidrager til at højne kvaliteten af BOB-produktet. I dag vil forbrugerne gerne have produkter, der har modnet i længere tid end den minimumsperiode, der er fastlagt i varespecifikationen. Det er konstateret, at en længere modningsperiode kan medføre, at der kommer luft ind i produktet, og at produktet dermed oxideres, hvis atmosfæren ikke er tilstrækkeligt fugtig. Det er derfor hensigtsmæssigt at tillade større fleksibilitet i fugtighedsparametrene på modningsstedet.

Det bør tillades, at modningen også kan finde sted i rum, der ikke er kælderrum, forudsat at der er optimale betingelser for modningen, herunder en tilstrækkelig udskiftning af luften. Det forhold, at produkterne ikke opbevares i kælderrum i en ikke nærmere angivet periode, har ingen negativ indvirkning på resultatet af den traditionelle modningsproces. Det karakteristiske ved modningen af »Coppa Piacentina« er varigheden, dvs. mindst seks måneder: Denne periode i kombination med områdets fugtige klima og producenternes evne til at bestemme den korrekte fugtighed og temperatur i hver enkelt fase med henblik på at maksimere disse elementers lagrende virkning på produktet spiller en afgørende rolle for BOB'ens fremragende kvalitet. De lokale producenters erfaring er dét, som sikrer de optimale betingelser for modning, uanset om rummet ligger i kælderen eller ej, samtidig med at den konstante tilknytning til omgivelserne sikres.

Endelig er nedsættelsen af det mindste indhold af aske fra 4 % til 1 % i overensstemmelse med det tilladte minimumsindhold af salt, som askeindholdet hænger nøje sammen med, og tendensen til at sænke indholdet af salt i fødevarer.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»COPPA PIACENTINA«

EF-nr.: IT-PDO-0117-01102-08.04.2013

BGB ( ) BOB ( X )

1. Betegnelse

»Coppa Piacentina«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.2 Kødprodukt (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Coppa Piacentina« er et svinekødsprodukt, der er saltet og naturligt modnet, og som opbevares i rå tilstand. Kødet stammer fra de øvre nakkemuskler. Slutproduktet er cylinderformet, dog lidt tyndere i enderne, og kødet er kompakt og uelastisk; skiverne er homogene og røde med lyserød marmorering.

3.3. Råvarer (kun for forarbejdede produkter)

»Coppa Piacentina« fremstilles af svin, der er født, opdrættet og slagtet i Emilia Romagna og Lombardiet. Betegnelsen »Coppa Piacentina« er omfattet af undtagelsen i artikel 5, stk. 3, i forordning (EU) nr. 1151/2012.

3.4. Foder (kun for produkter af animalsk oprindelse)

Der er detaljerede regler for brugen og sammensætningen af foderrationen. Svinene får to slags foder, som hovedsagelig er baseret på kornprodukter fra det makroområde, der er afgrænset i punkt 3.3. Den gennemsnitlige foderration består primært af majsmasse suppleret med byg, klid, soja og mineraltilskud. Biprodukterne fra osteproduktion (valle, ostemasse og kærnemælk) leveres primært fra osteproducenter i det afgrænsede geografiske område.

3.5. Specifikke etaper af produktionen, som skal finde sted i det afgrænsede geografiske område

Alle etaper i forbindelse med produktionen af »Coppa Piacentina«, dvs. saltning, ombinding, tørring og modning, finder sted i det område, der er nævnt i punkt 4.

3.6. Specifikke regler vedrørende udskæring, rivning eller emballering osv.

Emballering, udskæring i skiver og opskæring i stykker skal finde sted under tilsyn af det udpegede kontrolorgan og udelukkende i det i punkt 4 angivne produktionsområde. For at sikre, at produktets oprindelige særlige kendetegn bibeholdes, skal emballering, udskæring i skiver og opskæring i stykker finde sted i produktionsområdet og udføres af personer med et særligt kendskab til produktet. Hvis det udskårne produkt uden hylster kommer i kontakt med luften eller udsættes for ukendte miljøfaktorer, kan det medføre, at skiverne eller snitfladerne bliver brune som følge af oxidation, og dermed at det magre køds karakteristiske lyserøde farve går tabt, fedtet bliver harskt og smagen forringes.

3.7. Specifikke mærkningsregler

Når produktet udbydes til salg, skal det være mærket med ordene »Coppa Piacentina«.

Betegnelsen »Coppa Piacentina« skal fremstå på etiketten med tydelige bogstaver, der ikke kan slettes og nemt kan skelnes fra anden tekst på etiketten, og følges umiddelbart af betegnelsen »Denominazione di Origine Protetta« (beskyttet oprindelsesbetegnelse).

Enhver anden beskrivelse, der ikke er udtrykkeligt tilladt, er forbudt.

Dog er det tilladt at anføre navne, virksomhedsnavne og varemærker, forudsat at de ikke er af anprisende karakter og ikke vildleder forbrugerne, samt at angive navnet på de svinebedrifter, hvorfra produktet stammer.

4. Præcis afgrænsning af det geografiske område

Produktionsområdet omfatter hele Piacenza-provinsen, dog kun områder beliggende under 900 meter over havets overflade.

5. Tilknytning til det geografiske område

5.1. Det geografiske områdes egenart

Fremstillingen af »Coppa Piacentina« begyndte i romertiden og er gennem tiderne blevet koncentreret i det geografiske område Piacenza-provinsen.

Betydningen af det område, hvor »Coppa Piacentina« produceres, skyldes udviklingen af den typiske landbrugstradition, der er fælles for hele Po-dalen, hvorfra råvarerne kommer (Emilia Romagna og Lombardiet). Udviklingen af husdyrproduktion i det område, hvor råvarerne kommer fra, er tæt knyttet til den udbredte dyrkning af korn og til arbejdsmetoderne i den højtspecialiserede osteproduktion, og dette har stimuleret den lokale svineproduktion.

Producenterne i Piacenza-provinsen har udviklet og videregivet deres specifikke evne til at udvælge og behandle kødudskæringer. Slagteriarbejderne er nødt til at have en særlig ekspertise for at kunne udskære og afpudse kødudskæringerne, således at fedtrester og små stykker magert kød fjernes. Dermed sikres det, at muskelmassen har opnået den korrekte tilstand til den efterfølgende saltning og ombinding.

Tilstedeværelsen af kølige dale med masser af vand og træbevoksede bakker har en gunstig indvirkning på modningsbetingelserne.

5.2. Produktets egenart

»Coppa Piacentina« er karakteriseret ved en cylindrisk form, dog lidt tyndere i enderne. Kødet er kompakt og uelastisk. Dets milde og fine smag bliver stærkere, efterhånden som kødet modnes. Den ydre overflade er dækket af et tyndt skimmellag, der dannes under modningen. Når produktet skæres ud, er skiverne homogene og røde med lyserød marmorering.

Den muskeludskæring, der bruges til at fremstille »Coppa Piacentina«, kommer fra italienske tunge svin.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Miljøet og de naturlige og menneskelige faktorer giver tilsammen »Coppa Piacentina« de foreskrevne egenskaber. Navnlig er råvarens kendetegn tæt knyttet til det afgrænsede geografiske område, den kommer fra; det er i dette område, man har udviklet de teknikker til opdræt af italienske tunge svin, som er afgørende for kvaliteten af de kødudskæringer, der anvendes til at fremstille »Coppa Piacentina«.

Det er ydermere væsentligt, at forarbejdningen af »Coppa Piacentina« foregår i Piacenza-provinsen, idet de lokale producenter gennem tiderne har udviklet et særligt kendskab til afpudsning af kødudskæringerne, således at produktet får den karakteristiske form, der er lidt tyndere i enderne.

Producenternes tekniske viden om saltning og deres ekspertviden om styring af lagringen vidner om tilknytningen mellem sammenhængen mellem »Coppa Piacentina« og produktionsområdet.

Miljøforholdene er nært knyttet til produktionsområdets karakteristika, især dets klima, der har afgørende indflydelse på det færdige produkts egenskaber, hvilket bidrager til den vellykkede modning af »Coppa Piacentina«.

Samspillet mellem råvare, produkt og betegnelse er et resultat af det pågældende områdes specifikke samfundsmæssige og økonomiske udvikling, og det har givet produktet et præg, der ikke lader sig eftergøre andre steder.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

Den konsoliderede udgave af varespecifikationen kan ses på følgende websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller ved at gå til:

hjemmesiden for det italienske ministerium for landbrug, fødevarer og skovbrug, Ministero delle politiche agricole alimentari e forestali (http://www.politicheagricole.it), klikke på »Qualità e sicurezza« (øverst i skærmens højre side) og derefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.